|  |  |
| --- | --- |
|  | REPUBLIKA HRVATSKA |
|  | **KOPRIVNIČKO - KRIŽEVAČKA ŽUPANIJA**  **Upravni odjel za prostorno uređenje,**  **gradnju, zaštitu okoliša i zaštitu prirode** |

KLASA: 351-03/18-01/41

URBROJ: 2137/1-05/03-18-2

Koprivnica, 20. rujna 2018.

PROJEKTNI ZADATAK

**Nabava usluge izrade IZVJEŠĆA O STANJU OKOLIŠA KOPRIVNIČKO-KRIŽEVAČKE ŽUPANIJE**

# OSNOVNI PODACI

Predmet ovog projektnog zadatka je nabava usluge izrade Izvješća o stanju okoliša Koprivničko-križevačke županije za četverogodišnje razdoblje s osvrtom na prethodno izvještajno razdoblje.

Na osnovu Zakona o zaštiti okoliša ("Narodne novine" br. NN 80/13, 153/13, 78/15, 12/18, nadalje: Zakon) za potrebe praćenja ostvarivanja ciljeva iz Programa zaštite okoliša i programskih dokumenata vezanih za pojedine sastavnice zaštite okoliša i opterećenja kao i drugih dokumenata vezanih za zaštitu okoliša te zbog cjelovitog uvida u stanje okoliša na području jedinice lokalne i područne (regionalne) samouprave predstavničko tijelo županije za razdoblje od četiri godine razmatra Izvješće o stanju okoliša.

Izvješće o stanju okoliša sadrži odgovarajuće podatke sukladno članku 58, stavku 2. Zakona kao i druge podatke potrebne za izradu toga Izvješća, ovisno o posebnim značajkama područja za koje se Izvješće podnosi – administrativno područje Koprivničko-križevačke županije. To u prvom redu znači pregled ostvarivanja ciljeva Programa zaštite okoliša Županije, podatke o stanju okoliša u području sastavnica okoliša, opterećenja na okoliš, integriranih tema okoliša, podatke o utjecaju pojedinih zahvata na okoliš, ocjenu stanja u području te integralnu procjenu stanja okoliša, ocjenu učinkovitosti provedenih mjera, podatke o praćenju stanja okoliša i institucionalnom sustavu upravljanja okolišem te korištenju financijskih sredstava za zaštitu okoliša, procjenu potrebe izrade novih ili izmjena i dopuna postojećih dokumenata te druge podatke od značenja za zaštitu okoliša.

Izvješće o stanju okoliša predstavničkom tijelu jedinice lokalne, odnosno područne (regionalne)

samouprave podnosi izvršno tijelo te jedinice. Po razmatranju i prihvaćanju na sjednici predstavničkog tijela jedinice regionalne samouprave, Izvješće se dostavlja Hrvatskoj agenciji za okoliš i prirodu (HAOP).

**2. SADRŽAJ IZVJEŠĆA**

Osnovnom propisanog sadržaja, isti mora obuhvaćati minimalno slijedeća poglavlja prema okvirnom prijedlogu u nastavku.

* **U uvodnom dijelu Izvješća:**
  + prikupiti nove meteorološko-klimatološke podatke za područje Županije, padaline, temperature, ruža vjetrova za područja najizraženijih okolišnih pritisaka i dr. (2018.);
  + prikaz najosnovnijih podataka o stanovništvu i demografskim trendovima, naseljenost po općinama;
  + prijenos najvažnijih podataka posljednjeg republičkog Izvješća o stanju okoliša RH od značaja za područje Koprivničko-križevačke županije;
  + osvrt na aktualne programske dokumente državne razine iz područja zaštite okoliša i zaštite zraka, ozonskog omotača i klimatskih promjena koji imaju najveći značaj za područje Županije;
* **u glavnom dijelu sadržaja:**

STANJE OKOLIŠA PO SASTAVNICAMA OKOLIŠA S PODACIMA O PRAĆENJU STANJA OKOLIŠA

* + UPRAVLJANJE KVALITETOM ZRAKA s osvrtom na zaštitu ozonskog omotača i klimatske promjene (najveći izvori onečišćenja zraka, pritisci, kakvoća zraka i monitoring)
  + KLIMATSKE PROMJENE – ciljevi, vrste i trendovi emisija stakleničkih plinova, smjernice za ublažavanje klimatskih promjena i ublažavanja njihovih posljedica)
  + UPRAVLJANJE VODAMA - KVALITETA PODZEMNIH VODA – ocjena rezultata

monitoringa najveći izvori onečišćenja, detaljno stanje na

vodocrpilištima

- KVALITETA POVRŠINSKIH VODA - ocjena rezultata monitoringa, najveći pritisci i izvori onečišćenja, kakvoća voda

- VODONOSNIK

- ODVODNJA OTPADNIH VODA

- HIDROREGULACIJE, vodni projekti i primjena programa tehničkih mjera zaštite od negativnog djelovanja voda (uređenje korita, kanala i usklađenost s drugim sektorima)

- utvrđeni nedostaci upravljanja vodama i nedostaci monitoringa obzirom na lokacije, opseg, učestalost, parametre i dr.)

* + TLO (kakvoća tla, monitoring onečišćujućih tvari i ostataka zaštitnih sredstava u tlu, ocjena zdravstvene ispravnosti poljoprivrednih površina, neuređena i legalna odlagališta otpada kao rizici – detaljnije opisati u poglavlju gospodarenja otpadom);
  + BIOLOŠKA RAZNOLIKOST (rizici ugroze i smjernice umanjenja rizika);
  + KRAJOBRAZNA RAZNOLIKOST (rizici ugroze i smjernice umanjenja rizika);
  + BUKA (pokrivenost gradova i općina planovima zaštite od buke, smjernice i mjere zaštite od buke, primjeri karata);
  + SVJETLOSNO ONEČIŠĆENJE (stanje, područja opterećenja i mjere);
  + ENERGETIKA – proizvodnja primarne energije te potencijali i ocjena iskorištenosti obnovljivih izvora energije (po potpoglavljima – sunce, voda, vjetar, biomasa, geotermalna i dr.) s naglaskom na moguće konflikte pojedinih OIE sa aktualnim statusima zaštite područja (zaštita prirode, vodozaštitna područja), emisije stakleničkih plinova i onečišćujućih tvari iz sektora energetike, ograničeno obnovljivi izvori energije;
  + INDUSTRIJA – opterećenja industrijskog sektora na okoliš (emisije onečišćujućih tvari i proizvodnja otpada, eksploatacija i istražna polja mineralnih sirovina, objedinjeni uvjeti zaštite okoliša, sprječavanje velikih nesreća koje uključuju opasne tvari i izvanredni događaji u industriji);
  + PROMET – razvoj prometne infrastrukture i opterećenja prometa na okoliš (onečišćujuće tvari u zrak iz prometa, prednosti i negativne strane aktualnog stanja

u prometnoj infrastrukturi s naglaskom na smještaj tranzitnih koridora, okvirni prijedlog alternativa u cilju smanjenja opterećenja emisijama iz prometa);

* + POLJOPRIVREDA kao jedan od najvećih izvora onečišćenja okoliša – struktura i raspored poljoprivrednih grana po JLS (farme, tip obrade zemljišta, osjetljiva područja, vodozaštitne zone) te utjecaj poljoprivrede na okoliš i ekosustave, ocjena stimuliranja mjera očuvanja područja ekološke mreže koja su ujedno poljoprivredne površine (ocjena na razini RH s osvrtom na županijsko područje), onečišćenja iz poljoprivrede putem emisija u zrak, tlo i vode te prehrambene kulture, sredstva za zaštitu bilja, zaštita voda od onečišćenja nitratima i pesticidima, uporaba GMO u poljoprivredi na razini RH s osvrtom na županijsko područje, emisije stakleničkih plinova, smjernice za smanjenje negativnih učinaka poljoprivredne proizvodnje, osobito u vodozaštinim područjima;
  + ŠUMARSTVO – najveća opterećenja na šumske ekosustave, oštećenost, osutost stabala u pojedinim gospodarskim jedinicama, a u okviru administrativnih granica Županije te drugi rizici pada kvalitete i površina pokrivenih šumskim ekosustavima, mjere održavanja u posebnim rezervatima šumske vegetacije;
  + GOSPODARENJE OTPADOM – samo najvažnija problematika (izrađeno Izvješće) – obrazloženje najvećih rizika temeljem provedenih monitoringa okoliša i podataka ROO e-baze HAOP-a;
  + RIZICI OČUVANJA PRIRODNIH PODRUČJA I PODRUČJA EKOLOŠKE MREŽE – najveće prijetnje zaštićenim područjima s osvrtom na očuvanje vodenih, jezerskih i močvarnih ekosustava (unos alohtonih vrsta, gradnje, utjecaji sportskog ribolova i drugih načina korištenja prostora) te gorskih područja (aktivnosti na Kalniku, prihvatljivost ekstremnih sportova i drugih aktivnosti i načina korištenja prostora), izostanak aktivnosti kao rizik očuvanju područja, prednosti i rizici turističkog korištenja zaštićenih područja;
  + UPRAVLJANJE EKOLOŠKIM RIZICIMA I NESREĆAMA (zakonski okvir, stanje i pritisci, smjernice i mjere postupanja u slučaju ekološke nesreće, postupanje stožera civilne zaštite);
  + ROO – isključivo integrirani obrađeni podaci najvećih onečišćivača na području prema emisijama u zrak, vode i tlo (tablični prikaz operatera, vrsta i količina emisija redoslijedom od najvećeg izvora emisija po sektorima);
  + PRAĆENJE STANJA OKOLIŠA i utjecaj provedenih zahvata na okoliš (popis PUO, OPUO, SPUO postupaka od 2010. godine, izdane okolišne dozvole, provedeni postupci ocjene za ekološku mrežu – (sumirano kratki pregled najznačajnijih rezultata monitoringa po sastavnicama sa stanjem iz Izvješća 2004. godine i trendovi);
  + INSTITUCIONALNI SUSTAV UPRAVLJANJA OKOLIŠEM I KORIŠTENJE FINANCIJSKIH SREDSTAVA ZAŠTITE OKOLIŠA
  + INSPEKCIJSKI NADZOR – izrečene mjere u proteklom 4-godišnjem razdoblju s ocjenom.

*Napomena: - uz svako poglavlje uvrstiti i podatke o realizaciji ciljeva Programa zaštite okoliša Koprivničko-križevačke županije (ili realizaciju ciljeva i mjera izraditi u zasebnom poglavlju).*

* **u ZAKLJUČNOM dijelu:**
  + INTEGRALNA OCJENA STANJA na području s kratkim osvrtom na Izvješćem ocijenjeno stanje i rangiranjem deset najvećih okolišnih problema koje treba rješavati putem mjera novog Programa zaštite okoliša;
  + procjenu potrebe izrade novih ili izmjenu i dopunu postojećih dokumenata,
  + isticanje najvažnijih manjkavosti sustava upravljanja pojedinim sastavnicama okoliša i ekološkim rizicima (nedostaci monitoringa, propisanih mjera zaštite, institucionalnog okvira, nadzora i dr.).
  + u sastavu Izvješća - izrada kartograma formata A3 s prikazom najznačajnijih područja ugroženog okoliša (za obveznu sanaciju) i osjetljivog okoliša (vodozaštitne zone vodocrpilišta, EM i dr.) te rizičnih djelatnosti (topografska podloga M 1:200.000;
  + korišteni podaci (izvješća, zakonodavni okvir, web-izvori) i prilog ovlaštenja za obavljanje stručnih poslova zaštite okoliša.

**3. OBVEZE NARUČITELJA I OVLAŠTENIKA u ovom predmetu nabave**

**NARUČITELJ je dužan:**

* osigurati dostupne rezultate monitoringa pravnih osoba kojima je obveza propisana procedurom procjene utjecaja na okoliš i okolišnom dozvolom;
* osigurati postojeću dokumentaciju (u digitalnom obliku) – sva Izvješća o stanju okoliša od 2004. godine, Program zaštite okoliša Koprivničko-križevačke županije, Prostorni plan Županije s izmjenama (dostupno na <https://www.prostorno-kkz.hr/prostorni-planovi/prostorni-plan-koprivnicko-krizevacke-zupanije>), Stratešku studiju utjecaja Županijske razvojne strategije na okoliš (2017. godina), Izvješća o mjerama provođenja programa održivog korištenja OIE i drugi dokumenti prema potrebi. Većina dokumenata dostupna je na poveznici: <https://kckzz.hr/dokumenti-okolis/>;
* osigurati pomoć suradnje u obliku dostave kontakata i kontaktiranja izvora kod prikupljanja teže dostupnih podataka (za trgovačka društva - monitoring INA d.d. i sl.).
* povijesni pregled svih OPUO, PUO postupaka i okolišnih dozvola također postoji na službenim web stranicama Županije: <https://kckzz.hr/category/odsjek-za-zastitu-okolisa-i-prirode/javne-rasprave-okolis-i-priroda/page/10/>;
* na naslovnici naznačiti obvezno naznačiti mjesec izrade Izvješća, nositelja izrade (Upravni odjel za prostorno uređenje, gradnju, zaštitu okoliša i zaštitu prirode Koprivničko-križevačke županije) i izrađivača Izvješća.

*Naručitelj je ujedno i koordinator izrade Izvješća i zadržava pravo traženja korekcija materijala po dostavi nacrta Izvješća ukoliko ovlaštenik nije poštivao okvirni sadržaj ili ima određenih manjkavosti sadržaja u smislu stručne interpretacije i obrade ulaznih podataka ili postoji potreba nekih drugih izmjena i dopuna.*

*Izrađeno Izvješće biti će objavljeno na službenim stranicama Koprivničko-križevačke županije kao polazišni dokument zaštite okoliša osnovom kojeg se izrađuje Program zaštite okoliša Županije, a radi informiranja i edukacije javnosti i zainteresirane javnosti.*

**OVLAŠTENIK je dužan:**

* samostalno prikupiti i obraditi sve preostale podatke nacrta sadržaja iz javno dostupnih izvora ili upitima prema javno-pravnim tijelima i ovlaštenim institucijama (DHMZ, opći podaci, Hrvatske vode s njihovom interpretacijom rezultata monitoringa voda, podaci drugih javnih tijela), odnosno jedinicama lokalne samouprave, prema potrebi;
* izrađivač je prema potrebi dužan obaviti konzultacije tj. tražiti pojašnjenje rezultata institucija koje su obavljale monitoring, radi ispravne interpretacije i donošenja jasnih zaključaka i smjernica; kvaliteti dokumenta doprinosi korištenje javno dostupnih stručnih radova i drugih podloga koje se odnose na istraživanja u području kakvoće pojedinih sastavnica okoliša;
* koristiti najaktualnije prikupljene podatke i stručno ih interpretirati radi usporedbe stanja sa prethodnim izvještajnim razdobljima i donošenja zaključaka o trendovima, navoditi izvor i datum svakog preuzetog podatka ispod tabličnih, kartogramskih i slikovnih priloga;
* osobiti naglasak dati rezultatima monitoringa pojedinih sastavnica okoliša uz prijenos najbitnijih grafičkih, tabličnih i kartogramskih prikaza rezultata monitoringa (uklopiti u tekstualni dio, ne kao prilog na kraju dokumenta) te izradu kartograma kakvoće površinskih voda (prilog na kraju Izvješća);
* u slučaju nedostupnosti najnovijih podataka, zatražiti posljednje službene podatke ovlaštenih institucija, ne starije od 2017. godine; ukoliko nekih podataka nedostaje, u Izvješću isto mora biti navedeno s obrazloženjem;
* ovlaštenik je dužan upozoriti naručitelja na moguće manjkavosti u vezi sa potrebnim podacima predviđenim projektnim zadatkom, pronaći nove relevantne izvore podataka i zadatak napraviti u skladu sa pravilima struke i propisanih zakonskih odrednica u predviđenom roku.

**4. PODACI O IZRAĐENIM DOKUMENTIMA OD ZNAČAJA ZA IZRADU IZVJEŠĆA**

Prvo Izvješće o stanju okoliša Koprivničko-križevačke županije izrađeno je 2004. godine, za razdoblje 2000. - 2004. („Službeni glasnik Koprivničko-križevačke županije“ 6/04) te na osnovu njega tijekom 2006. izrađen i prihvaćen Program zaštite okoliša Koprivničko-križevačke županije („Službeni glasnik Koprivničko-križevačke županije“ broj 5/06.). Monitoring okoliša istaknut je kao iznimno važan no nedovoljno prepoznati instrument kvalitetnog prostornog planiranja. U područjima očuvanja izvornih prirodnih vrijednosti, istaknuto je, nedostaje temeljnog planskog koncepta prostornog upravljanja te je zapažen nedostatak konkretnih mjera, određivanje prioriteta zaštite kao preduvjeta očuvanja. U slijedećem Izvješću za period od 2006.- 2010. godine, izrađenom u veljači 2011. godine, naglašeni su slični problemi, osobito u području kakvoće površinskih i podzemnih voda temeljem praćenja i usporedbe rezultata višegodišnjeg monitoringa. Tijekom vremena spomenuti problemi su donekle ublaženi primjenom alata strateške procjene plansko-programskih dokumenata na okoliš, no još uvijek određeni okolišni konflikti preostaju kao nasljeđe prethodnog neplanskog pristupa. Cilj je razmotriti i opisati takve probleme upravo Izvješćem o stanju okoliša koje mora osigurati osvrt na protekla izvještajna razdoblja u najosnovnijim pokazateljima kvalitete okoliša, a radi praćenja trendova kretanja onečišćenja, opterećenja i ugroženosti okoliša te zdravlja stanovništva u konačnici.

Problem otpada obrađuje se zasebnim godišnjim županijskim izvješćima te Izvješće o okolišu razmatra ovo poglavlje samo u najosnovnijim crtama, odnosno s naglaskom na najveće probleme sustava gospodarenja otpadom i opterećenja okoliša te osvrtom na trendove tijekom proteklog četverogodišnjeg razdoblja. Ujedno je izrađeno i Izvješće o stanju očuvanosti i zaštite prirode na području Koprivničko-križevačke županije za razdoblje 2010. – 2014. godine, u studenom 2015. godine.

Program zaštite okoliša Koprivničko-križevačke županije izrađen je još 2006. godine („Službeni glasnik Koprivničko-križevačke županije br. 5/06). Iako se radi o dokumentu koji je u dijelovima već zastario obzirom na predložene mjere i ciljeve, moguće je i potrebno izraditi osvrt na realizaciju pojedinih mjera te istaknuti potrebu aktualiziranja ciljeva zbog njihove neprimjenjivosti obzirom na sadašnje stanje. Na osnovu Izvješća koje je predmet nabave, izradit će se novi županijski program zaštite okoliša u razdoblju nakon što se istovrsni aktualni planski dokument usvoji na nacionalnoj razini. Program zaštite zraka Koprivničko-križevačke županije izrađen je 2008. godine („Službeni glasnik Koprivničko-križevačke županije“ br. 5/08). Iako se radi o danas dijelom zastarjelim dokumentima, radi poštivanja propisanih odredbi, Izvješćem treba obuhvatiti i realizaciju mjera županijskog Programa zaštite okoliša.

**Od ovlaštenika se u prvom redu očekuje doprinos sagledavanju stanja pojedinih okolišnih sastavnica prostora Županije u njenim administrativnim okvirima obzirom na postojeće izrađene dokumente, rezultate monitoringa i druge podatke, prikazom trendova kretanja pojedinih okolišnih pritisaka usporedbom stanja s ranijim razdobljem opisanim proteklim Izvješćem, sveobuhvatnim pristupom radi iznošenja ocjene stanja okoliša i stvaranja načelnih inputa za unaprjeđenje stanja, kao podloga za izradu budućeg županijskog Programa zaštite okoliša.**

**5. ROK IZRADE I OPSEG ISPORUKE**

Rok izrade Izvješća o stanju okoliša Koprivničko-križevačke županije je najkasnije do 1. ožujka 2019. godine.

Rok dostave nacrta Izvješća (cjelokupni tekst) je najkasnije mjesec dana prije roka dovršenja materijala tj. 1. veljače 2019. godine radi mogućnosti korekcija eventualnih manjkavosti.

Završeno Izvješće potrebno je dostaviti u 3 primjerka u tiskanom formatu i 3 u digitalnom formatu (CD).

**Rok, način i uvjeti plaćanja**

Naručitelj se obvezuje izvršiti plaćanje Isporučitelju ugovorene usluge po privremenim i konačnim situacijama (60 % iznosa po dostavi nacrta Izvješća i 40% po dostavi konačne verzije Izvješća, prema potrebi dorađenog od Ovlaštenika prema primjedbama Naručitelja). Račun za izvršene usluge potrebno je dostaviti Naručitelju, a plaćanje se obavlja u roku 30 dana od dana primitka računa.

U Koprivnici, 1. listopada 2018. god.

*U privitku:*

* *digitalni format dokumenata koje služe kao dio podloga za izradu Izvješća (CD)*